Leyndardómar Snæfellsjökuls – í þrívídd

Vísindaskáldsaga Jules Verne, Leyndardómar Snæfellsjökuls, er einhver vinsælasta og mest lesna skáldsaga í þessum flokki og nýtur enn mikill vinsælda þrátt fyrir að rúmlega 140 ár séu liðin frá því hún var gefin út. Í bókinni notar franski rithöfundurinn Jules Verne Snæfellsjökul sem inngang að iðrum jarðar og er fjallað um hóp vísindamanna sem fer ásamt leiðsögumanni frá Arnarstapa niður í gíg Jökulsins. Þar finna þeir göng sem leiða þá inn í neðanjarðarheim. Eftir ævintýralegan leiðangur komast þeir aftur upp á yfirborð jarðar í gegnum eldgos á Stromboli-eyju á Ítalíu.

Texti: Hilmar Karlsson.

Brendan Fraser, Joss Hutcherson og Aníta Briem leika aðalhlutverkin í Journey to the Center of the Earth: 3D.

Fyrsta kvikmyndin eftir Leyndardómum Snæfellsjökuls var gerð 1959 og var hið enska heiti bókarinnar notað, Journey to the Center of the Earth, sem er þýðing á upprunalegu heiti bókarinnar, Le voyage au centre de la terre. Það eru aðeins við Íslendingar sem hafa troðið Snæfellsjökul inn í titilinn. Í myndinni var einn íslenskur leikari, Pétur Rögnvaldsson, frjálsíþróttamaður sem hafði hið rétta norræna útlit sem þurfti í hlutverk leiðsögumannsins Hans. Tók hann sér nafnið Peter Ronson. Ekki varð leikaraferill hans lengri. Þegar kom að frumsýningu myndarinnar var honum boðinn margra ára samningur sem hann hafnaði á þeim forsendum að honum þætti ekki gott að vera í sviðsljósinu. Ári síðar keppti hann á Olympíuleikunum í Róm í 110 metra grindahlaupi fyrir Íslands hönd. Pétur bjó það sem eftir var ævinnar í Kaliforníu, giftist bandarískri konu 1970 og lést þar í fyrra.

Fimm sjónvarpsmyndir hafa verið gerðar sem nota skáldsögu Jules Verne sem grunn og eru tvær þeirra teiknimyndir. Ein sjónvarpssería var gerð og gekk hún í tvö ár, 1967–1969. Önnur kvikmyndin sem gerð er eftir Leyndardómum Snæfellsjökuls verður síðan frumsýnd í Bandaríkjunum um miðjan júlímánuð. Heitir hún Journey to the Center of the Earth: 3D og er hún í þrívídd, tækni sem sem er að skjóta aftur upp kollinum og þá helst í kvikmyndum þar sem vísindaskáldskapur er grunnurinn. Í myndinni er notast við allar þær tæknibrellur sem kvikmyndir bjóða upp á í dag og er leikstjóri myndarinnar, Eric Brevig, þekktur brellumeistari og hefur tvisvar verið tilnefndur til óskarsverðlaunanna á þessu sviði, var það fyrir Hook (1992) og Pearl Harbor (2002). Journey to the Center of the Earth: 3D er fyrsta kvikmyndin sem hann leikstýrir.

Nútíminn kallar á nýjar áherslur og er sagan í myndinni nokkuð ólík bókinni þó að grunnurinn sé hinn sami. Í upphafi finna börn upprunalega handritið af bók Jules Verne og uppgötva við lestur þess að Verne hafi sjálfur farið í ævintýraferðina niður í iðrum jarðar í gegnum Snæfellsjökul. Faðir eins ungmennisins er jarðfræðingur og það er ekki að sökum að spyrja að þeir feðgar taka sér ferð til Íslands með handritið sem leiðarvísi. Að hluta til er myndin tekin á Íslandi og þegar horft er á sýnishorn úr myndinni kemur kunnuglegt landslag fyrir sjónir.

Aftur er Íslendingur í stóru hlutverki í Leyndardómum Snæfellsjökuls og nú er það ein efnilegasta leikkona okkar, Aníta Briem, sem leikur stærsta kvenhlutverkið í myndinni. Helsti mótleikari hennar er Brendan Fraser, sem leikið hefur í mörgum stórmyndum en er þekktastur fyrir leik sinn í múmíumyndunum, en sú fjórða í röðinni, The Mummy: Tomb of the Dragon Empire verður frumsýnd í kjölfarið á Journey to the Center of the Earth: 3D eða 1. ágúst.

Ekki er hægt að segja að kvikmyndagerðir eftir Leyndardómum Snæfellsjökuls hafi skilið eftir sig stór spor í kvikmyndasögunni og óvíst að þessi útgáfa geri það, en ef vel hefur tekist til þá ætti Journey to the Center of the Earth: 3D að vera góð skemmtun fyrir alla fjölskylduna.